Kim Christiansen (DF), 2005-04-27:
Første del af lovforslaget om en registreringsordning for knallerter, der i dag ikke er registreringspligtige, er naturligvis en ganske glimrende tanke, som gør det muligt for politiet at identificere disse knallerter i forbindelse med lovovertrædelser.
Det vil nok være en uoverkommelig opgave at registrere de 85.000 knallerter, der findes i dag, men for Dansk Folkepartis vedkommende ser vi gerne, at forslaget skal omfatte alle knallerter erhvervet efter den 1. januar 2005 og ikke, som lovforslaget lægger op til, efter den 1. juli 2006, da dette kan antages at give et boom i salget af knallerter op til skæringsdatoen og en efterfølgende afmatning, hvilket reelt forrykker ordningen med måske op til et år.
Jeg synes også, man under udvalgsarbejdet bør være opmærksom på, at der bør være en klar differentiering mellem de nummerplader, man påtænker at bruge til knallert 30, og dem, der i dag eksisterer til knallert 45.
Det kunne f.eks. være en farveforskel.
Angående hele lovforslagets del om trafiksikkerhed støtter Dansk Folkeparti naturligvis en skærpelse af sanktionerne for overtrædelse af køre-hvile-tids-bestemmelserne.
Dette er nødvendiggjort af de mange ulykker med sovebusser og andre turistbusser på længere strækninger.
Her er det passagerernes og medtrafikanternes sikkerhed, der sættes på spil, når en chauffør, der ikke har holdt sine pauser, falder i søvn bag rattet
Det er heller ikke acceptabelt, at vognmænd bryder reglerne til fare for andre trafikanter for at tjene lidt ekstra, og derfor skal bødestraffen være af en sådan størrelse, at det ikke er profitabelt.
Der åbnes også mulighed for frakendelse af førerretten ved gentagne eller grovere overtrædelser, og det er naturligvis noget, vi også støtter.
Vi kan også støtte skærpelsen af bøder for kørsel uden kørekort, overtrædelse af oplysningspligt og for at have overladt føringen til en person, der ikke har gyldigt kørekort.
For at skabe bedre kontrol med køre-hviletids-reglerne foreslås det at indføre digitale fartskrivere og give en større kompetence til politiet.
Her synes jeg, det er væsentligt, at man giver politiet kompetence til virksomhedskontrol uden forudgående retskendelse.
En forhøjelse af hastigheden fra 70 til 80 km/t. på motorveje er vel ganske rimelig.
Men langt de fleste af de lastbiler, jeg møder, kører allerede 100 km/t., så personligt kunne jeg godt tænke mig, at vi også kiggede på sanktionerne eller skærpede kontrollen af fartoverskridelserne.
Forslaget om ændring og tilpasning af parkeringskontrollen synes jeg er ganske hensigtsmæssigt.
Jeg synes bare, man skal være opmærksom på, at i dag er der faktisk allerede noget tværkommunalt samarbejde, som der er rejst en del tvivl om, og med lovgivningen bør man i hvert fald sikre, at der også fremadrettet kan gives kommunerne mulighed for at samarbejde på området, da der stadig vil være små kommuner, som ikke kan løfte opgaven alene.
Tilladelsen til at afholde motorløb på offentlig vej er ganske fornuftig, for så kan man forhåbentlig få stoppet vanvidsløbene rundtomkring i landet.
Men i samme moment bør straffen for afholdelse af ulovlige løb også skærpes.
Vi ser ingen problemer i at nedsætte afgiften for børnepas, det er vel kun rimeligt at nedsætte den fra 150 kr. til 115 kr.
Dansk Folkeparti går positivt ind i det videre udvalgsarbejde.